GLOBAL ดีด 3% หลังราคาร่วงยาว 4 วัน โบรกฯชี้โอกาสเข้าซื้อ วางเป้า 23 บ.
GLOBAL ดีด 3% หลังราคาร่วงยาว 4 วัน โบรกฯชี้โอกาสเข้าซื้อ วางเป้า 23 บ. ล่าสุด ณ เวลา 11.31น. อยู่ที่ 18.10 บาท บวก 0.50 บาท หรือ 2.84% สูงสุดที่ 18.30 บาท ต่ำสุดที่ 17.70 บาท ด้วยมูลค่าซื้อขาย 199.84 ล้านบาท
9 ม.ค. 2562

ผู้สื่อข่าวรายงานว่า ราคาหุ้น บริษัท สยามโกลบอลเฮ้าส์ จำกัด (มหาชน) หรือ GLOBAL ล่าสุด ณ เวลา 11.31น. อยู่ที่ 18.10 บาท บวก 0.50 บาท หรือ 2.84% สูงสุดที่ 18.30 บาท ต่ำสุดที่ 17.70 บาท ด้วยมูลค่าซื้อขาย 199.84 ล้านบาท ทั้งนี้ ราคาหุ้น GLOBAL ปรับตัวขึ้น หลังราคาหุ้นปรับตัวลงยาว 4 วัน

ส่วน บล.บัวหลวง ระบุในบทวิเคราะห์ว่า มองกำไรในไตรมาส 4/61 จะคงเป็นอีกไตรมาสที่เติบโตแข็งแกร่ง จากยอด SSSG ที่คาดจะเติบโตกว่า 10% สูงที่สุดในกลุ่ม ประกอบกับการขยายสาขาซึ่งโดยรวมคาดจะหนุนให้รายได้ในไตรมาส 4/61  เติบโต 20% เมื่อเทียบจากปีก่อน
ส่วนในไตรมาส 1/62 คาดจะเติบโตต่อเนื่องซึ่งปกติไตรมาส 1 จะเป็นไตรมาสที่ดีที่สุดของปีจากกิจกรรมการก่อสร้างและกำลังซื้อที่เพิ่มขึ้นในต่างจังหวัดหลังจากฤดูเก็บเกี่ยว ราคาหุ้นที่ปรับตัวลงในช่วงที่ผ่านมาลงมาเทรดอยู่ในระดับ PE ที่ 28.6 เท่า ต่ำสุดในรอบ 32 เดือน ซึ่งมองว่าเป็นโอกาสในการเข้าซื้อ ราคาเป้าหมาย 23 บาท
 